En 28-årig mand blev lørdag morgen anholdt i forbindelse med et indbrud og sigtet for flere.

Tidligt lørdag morgen rykkede Nordjyllands Politi ud til adressen Brændingen 1 i Løkken. Der var nemlig løbet en anmeldelse ind om et indbrud i idrætsforeningen GVL Løkkens klubhus. Patruljen var hurtigt fremme på stedet, og her kunne de anholde en 28-årig mand, skriver vagtchef ved Nordjyllands Politi, Michael Elkjær, i en pressemeddelelse. I mandens bil fandt patruljen ting, der tyder på, at han ikke har nøjedes med at begå det ene indbrud på Brændingen. Derfor blev manden fremstillet i grundlovsforhør søndag eftermiddag ved retten i Hjørring. Her blev han varetægtsfængslet i 14 dage, mens politiet efterforsker sagen yderligere.